Document ID: 32005R0627

ΚΑΝΟΝΙΣΜΌΣ (ΕΚ) αριθ. 627/2005 ΤΗΣ ΕΠΙΤΡΟΠΉΣ
της 22ας Απριλίου 2005
για κατάργηση του κανονισμού (ΕΚ) αριθ. 206/2005 για την επιβολή οριστικών μέτρων διασφάλισης κατά των εισαγωγών σολομού εκτροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3285/94 του Συμβουλίου, της 22ας Δεκεμβρίου 1994, για το κοινό καθεστώς εισαγωγών και την κατάργηση του κανονισμού (ΕΚ) αριθ. 518/94 (1), και ιδίως το άρθρο 21 παράγραφος 2 στοιχείο β),
τον κανονισμό (ΕΚ) αριθ. 519/94 του Συμβουλίου, της 7ης Μαρτίου 1994, για το κοινό καθεστώς εισαγωγών από ορισμένες τρίτες χώρες και την κατάργηση των κανονισμών (ΕΟΚ) αριθ. 1765/82, (ΕΟΚ) αριθ. 1766/82 και (ΕΟΚ) αριθ. 3420/83 (2), και ιδίως το άρθρο 18 παράγραφος 2 στοιχείο β),
Εκτιμώντας τα ακόλουθα:
(1)
Στις 6 Μαρτίου 2004 η Επιτροπή άρχισε έρευνα για μέτρα διασφάλισης όσον αφορά τις εισαγωγές σολομού εκτροφής στην Κοινότητα. Στις 4 Φεβρουαρίου 2005, η Επιτροπή επέβαλε οριστικά μέτρα διασφάλισης με τον κανονισμό (ΕΚ) αριθ. 206/2005 της Επιτροπής (3).
(2)
Στις 23 Οκτωβρίου 2004, η Επιτροπή άρχισε έρευνα αντιντάμπινγκ όσον αφορά τις εισαγωγές σολομού εκτροφής καταγωγής Νορβηγίας. Στις (INSERT DATE), η Επιτροπή θέσπισε προσωρινά μέτρα αντιντάμπινγκ με τον κανονισμό (ΕΚ) αριθ. 628/2005 (4).
(3)
Η επιβολή οριστικών μέτρων διασφάλισης όσον αφορά τις εισαγωγές σολομού εκτροφής κάθε καταγωγής πραγματοποιήθηκε μετά από έρευνα που κάλυπτε την περίοδο 2000 έως 2003. Έχοντας καταλήξει προσωρινά στο συμπέρασμα ότι, το διάστημα από την 1η Οκτωβρίου 2003 έως τις 30 Σεπτεμβρίου 2004, οι εισαγωγές από τη Νορβηγία συνέχισαν να αυξάνονται και ότι υπάρχει ζημιογόνο ντάμπινγκ, η Επιτροπή θέσπισε προσωρινά μέτρα αντιντάμπινγκ κατά των εισαγωγών σολομού εκτροφής από τη Νορβηγία.
(4)
Κατά το έτος που έληξε στις 30 Σεπτεμβρίου 2004, οι εισαγωγές σολομού εκτροφής από τη Νορβηγία αντιπροσώπευαν περίπου 60 % της κοινοτικής αγοράς και περίπου 75 % των συνολικών εισαγωγών στην Κοινότητα. Στον κανονισμό (ΕΚ) αριθ. 206/2005, η Επιτροπή διαπίστωσε ότι η σημαντική αύξηση των εισαγωγών είχε καταστροφικές συνέπειες επί της αποδοτικότητας των κοινοτικών παραγωγών, λόγω της πτώσης των τιμών που επακολούθησε. Τα προσωρινά μέτρα αντιντάμπινγκ όσον αφορά τις εισαγωγές σολομού εκτροφής καταγωγής Νορβηγίας θα εξαλείψουν το αθέμιτο στοιχείο της τιμής στις εν λόγω εισαγωγές. Αναμένεται επίσης ότι τα μέτρα θα επιβραδύνουν την ποσοτική αύξηση των εισαγωγών καταγωγής Νορβηγίας, της μεγαλύτερης πηγής εισαγωγών στην Κοινότητα. Κατά συνέπεια, λαμβάνοντας υπόψη τις ειδικές περιστάσεις της προκειμένης περίπτωσης, θεωρείται ότι τα μέτρα αντιντάμπινγκ αρκούν για την αποκατάσταση της ζημίας που υφίσταται ο κοινοτικός κλάδος παραγωγής και ότι δεν είναι πλέον αναγκαίο να διατηρηθούν τα μέτρα διασφάλισης, τα οποία πρέπει επομένως να καταργηθούν μόλις αρχίσουν να ισχύουν τα μέτρα αντιντάμπινγκ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο μόνο
Ο κανονισμός (ΕΚ) αριθ. 206/2005 καταργείται.
Ο παρών κανονισμός αρχίζει να ισχύει στις 27 Απριλίου 2005.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
Βρυξέλλες, 22 Απριλίου 2005.

Labels: 11
5
3
6
18
15